KIRJALLINEN KYSYMYS E-0392/03 esittäjä(t): Olivier Dupuis (NI) komissiolle. Vankilaan 11 vuodeksi tuomitun uiguurin Tohti Tunyazin tilanne.



Virallinen lehti nro 192 E , 14/08/2003 s. 0182 - 0183



KIRJALLINEN KYSYMYS E-0392/03 esittäjä(t): Olivier Dupuis (NI) komissiolle (13. helmikuuta 2003) Aihe: Vankilaan 11 vuodeksi tuomitun uiguurin Tohti Tunyazin tilanne Xinjiangin uiguurien itsehallintoalueelta kotoisin oleva uiguuri Tohti Tunyaz, joka suoritti jatko-opintoja Tokion yliopiston humanistisessa tiedekunnassa (Japanissa) erikoisaiheenaan Kiinan hallituksen vähemmistöryhmiä koskeva poliittinen historia, pidätettiin 6. helmikuuta 1998 hänen vieraillessaan Xinjiangin uiguurien itsehallintoalueella, koska hän oli hankkinut haltuunsa ja kopioinut osan 50 vuotta vanhasta asiakirjasta, jonka hän oli saanut haltuunsa julkisen kirjaston virkailijan avustuksella. Marraskuun 10. päivänä 1998 Kiinan viranomaiset asettivat Tunyazin virallisesti syytteeseen valtionsalaisuuksien varastamisesta ulkomaisten henkilöiden käyttöön ja kansallisen yhtenäisyyden vastaisesta kiihottamisesta. Jälkimmäinen syyte perustui Japanissa vuonna 1998 julkaistuun kirjaan nimeltä 'The Inside Story of the Silk Road (totuus silkkitiestä), jossa Kiinan hallituksen mukaan edistettiin etnistä separatismia. Tunyazia väitettiin kirjan kirjoittajaksi, mutta tokiolaisten tutkijoiden mukaan hän ei ollut kirjoittanut sitä. Urumqin keskiasteen kansanoikeus tuomitsi Tunyazin 10. maaliskuuta 1999, ja valituksen jälkeen Kiinan korkein oikeus tuomitsi hänet 15. helmikuuta 2000 11 vuodeksi vankilaan, minkä lisäksi poliittiset oikeudet evättiin vielä kahdeksi vuodeksi. Tohti Tunyaz suorittaa parhaillaan 11 vuoden tuomiotaan Xinjiangin uiguurien itsehallintoalueella provinssin pääkaupungissa Urumqissa vankilassa nro 3. Kertomusten mukaan hän on käyttänyt hyväkseen kaikki valitustiet ja jää siksi vankeuteen, kunnes rangaistus päättyy 31. maaliskuuta 2009. Onko komissio ryhtynyt mihinkään toimiin Tohti Tunyazin tapauksessa? Aikooko komissio ryhtyä mihinkään toimiin pannakseen täytäntöön Yhdistyneiden Kansakuntien mielivaltaisia pidätyksiä käsittelevän työryhmän joulukuussa 2001 antaman päätöslauselman, jossa Tunyazille myönnetään mielivaltaisesti pidätetyn status? Yleisemmin, mihin toimiin komissio aikoo ryhtyä luodakseen edellytykset poliittiselle Itä-Turkestanin tulevaa asemaa koskevalle vuoropuhelulle Kiinan viranomaisten ja Itä-Turkestanin oppositioryhmien edustajien välillä? Christopher Pattenin komission puolesta antama vastaus (12. maaliskuuta 2003) Komissio kiittää arvoisaa parlamentin jäsentä hänen Tohti Tunyazin tapauksesta toimittamistaan tiedoista. Komissio on parlamentin jäsenen tavoin huolissaan uiguurivähemmistön ihmisoikeustilanteesta Xinjiangissa. Ihmisoikeudet sekä uskonnonvapaus ja etnisten vähemmistöjen perusoikeuksien kunnioittaminen otetaan järjestelmällisesti esille EU:n säännöllisissä poliittisissa yhteyksissä ja erityisesti osana sen ihmisoikeuksia koskevaa vuoropuhelua Kiinan viranomaisten kanssa. Valmistellessaan tämän vuoropuhelun seuraavaa neuvottelukierrosta, joka pidetään 5.6. maaliskuuta Ateenassa, EU ilmaisi jälleen kerran olevansa huolestunut ihmisoikeustilanteesta yleensä ja painotti erityisesti etnisten vähemmistöjen kannalta tärkeitä näkökohtia, kuten sivistyksellisiä oikeuksia ja sananvapautta. Lisäksi komissio kehottaa aina kun mahdollista Kiinaa lisäämään yhteistyötä Yhdistyneiden Kansakuntien ihmisoikeusmekanismien kanssa. Tällä alalla onkin tapahtunut edistystä, sillä Kiina on lupautunut kutsumaan vierailulle maahan uskonnonvapautta, oikeutta koulutukseen ja tuomarien ja asianajajien riippumattomuutta käsittelevät YK:n esittelijät sekä mielivaltaisia pidätyksiä käsittelevän työryhmän puheenjohtajan. Myös ihmisoikeusasioiden päävaltuutetun Sergio Vieira de Mellon odotetaan vierailevan Kiinassa tänä keväänä. EU aikoo edelleenkin seurata tarkasti sitä, kunnioittaako Kiinan hallitus sananvapautta sekä etnisten vähemmistöjen (Xinjiangin uiguurivähemmistö mukaan luettuna) kansalaisoikeuksia ja poliittisia oikeuksia. Lisäksi EU aikoo edelleen ilmaista huolestumisensa näiden perusoikeuksien loukkauksista, joihin kuuluu myös käynnissä oleva Xinjiangin uiguurien itsehallintoalueen purkaminen. EU:n ja Kiinan välisen ihmisoikeuksia koskevan vuoropuhelun seuraavassa tapaamisessa tarjoutuu vuonna 2003 ensimmäinen monista tilaisuuksista tuoda nämä huolet julki.